সর্বভারতীয় বিভিন্ন পরীক্ষার মতো এবার প্রেসিডেন্সির ভর্তির পরীক্ষাও অনলাইনে হতে চলেছে। মোট ১৫টি বিষয়ের মধ্যে বেশিরভাগ বিষয়েই ভর্তির পরীক্ষা হবে অনলাইনে। এ বছরই প্রথম প্রেসিডেন্সির ভর্তি পরীক্ষার ব্যবস্থা করছে জয়েন্ট এন্ট্রান্স বোর্ড।দীর্ঘ টানাপোড়েনের পর  অবশেষে হতে চলেছে প্রেসিডেন্সির প্রবেশিকা পরীক্ষা। রাজ্য সরকারের অনুরোধে জয়েন্ট এন্ট্রান্স বোর্ড এই পরীক্ষা নেবে। যেসব বিভাগে ছাত্রছাত্রী ভর্তি হবে, তাদের অধিকাংশ ক্ষেত্রেই এবার অনলাইনে হতে চলেছে এই পরীক্ষা। কীরকম এই অনলাইন ব্যবস্থা? এক্ষেত্রে ছাত্রছাত্রীদের সামনে থাকবে কম্পিউটার। সেখানে দেওয়া হবে প্রশ্ন। কম্পিউটারেই উত্তর দিতে হবে ছাত্রছাত্রীদের। যেহেতু তাদের কাছে গোটা ব্যবস্থাটাই নতুন, তাই পরীক্ষার দিন পরীক্ষা শুরুর  আগে দেওয়া হবে ট্রেনিং। তবে এক্ষেত্রে যে প্রত্যেক জেলাতেই এই ব্যবস্থা থাকবে তা নয়। প্রয়োজনে দু-একটি কাছাকাছি জেলার পরীক্ষার্থীদের একটি জেলাতে পরীক্ষার ব্যবস্থা করা হবে। তার ফলে তাদের পরীক্ষা দিতে কলকাতায় ছুটতে হবে না । জয়েন্ট এন্ট্রান্স বোর্ডের সাহায্যে নতুন এই ব্যবস্থায় প্রেসিডেন্সির ভর্তি প্রক্রিয়া কতটা স্বচ্ছ এবং মসৃণ হয় সেটাই এখন দেখার।